**ANUNȚ DE PRESĂ**

 **22 august 2025**

Ministerul Mediului, Apelor și Pădurilor organizează, în premieră, o dezbatere publică alături de reprezentanții societății civile pentru selecția directorului general interimar al Romsilva, luni, 25 august 2025, ora 10:00.

Procesul de selecție pentru ocuparea funcției de director general interimar al Regiei Naționale a Pădurilor – Romsilva se află în etapa finală.

Au fost depuse 25 de candidaturi, dintre care 17 au fost validate, iar candidații au susținut interviuri pe parcursul a două zile.

Înainte de luarea deciziei finale de către Consiliul de Administrație Romsilva, Ministerul Mediului, Apelor și Pădurilor face un nou demers de transparență, în premieră pentru această procedură: organizarea unei dezbateri publice cu reprezentanții societății civile.

Evenimentul se va desfășura atât în format fizic, cât și online, în prezența ministrului mediului și a membrilor Consiliului de Administrație al Romsilva, care derulează procesul de selecție.

Prin acest demers, membrii Consiliului de Administrație vor avea ocazia să afle direct de la societatea civilă care sunt așteptările față de viitorul director general interimar al Romsilva și să țină cont de acestea în luarea deciziei finale.

Înscrierile se fac prin [completarea formularului](https://forms.gle/YA6fRiUzkRmiuTqd9), până duminică, 24 august 2025, ora 20:00.

Dezbaterea va avea loc la sediul Ministerului Mediului, Apelor și Pădurilor – Sala Consiliu (parter), iar participarea fizică se va realiza în ordinea înscrierilor și în limita locurilor disponibile.

Cei care optează pentru videoconferință vor primi ulterior linkul de conectare.

 **DIRECȚIA COMUNICARE și DIGITALIZARE**